Selfs al gaan jy vir ‘n maand lank toer, probeer om net genoeg vir ‘n week in te pak. Dis makliker om jou eie klere te was of ‘n klerewassery te kry aan die einde van elke week as om ‘n maand se klerekas saam te sleep. Ons vat ook altyd n klein sakkie waspoeier saam sodat ons nie dit daar hoef aan te koop nie.
Die klere wat jy pak moet so na as moontlik in neutrale kleure wees sodat dit ten minste by twee ander items in jou tas pas. Op dié manier kan jy jou uitrustings meng en pas regdeur jou toer en elke keer nuut lyk.
Daar is baie verskillende opinies oor watter verskil die manier maak waarop mens jou klere inpak. Dit is egter al meestal bewys dat jy meer plek in jou tas het wanneer jy jou klere oprol. Dit help ook dikwels om kreukels uit jou klere te hou.
Die weer in ‘n ander land kan mens soms onkant vang. Indien jy weet die weer is dalk in ‘n oorgangstadium by jou eindbestemming, probeer klere vat wat jy laag op laag kan dra. Dit maak dat jy maklik kan uittrek as dit te warm raak en maklik kan aantrek as dit koud raak. Dit kan ook help indien jy verkies om nie ‘n groot dik baadjie saam te vat nie.
Die streng regulasies wat lughawens deesdae op vloeistowwe en rome toepas wat aan boord geneem mag word, maak dit moeilik om groot hoeveelhede saam met jou te neem. Onthou: ‘n mens kan ‘n groter hoeveelheid (normale buisie of bottel groottes) saamneem in jou check-in bagasie maar verkieslik nie meer as 100 ml per item met handbagasie nie. Indien jy nie spesifieke voorkeure in haar-of-badprodukte het nie, is dit jou keuse, maar ek het al agtergekom dit maak mens se tas baie ligter as jy net die geriewe wat die hotel bied, gebruik. Daar is basies altyd sjampoe en stortgel in ‘n hotelkamer. Jy kan selfs vir hulle vra daarvoor. Dalk kan jy net vir ingeval jou eie klein botteltjie inpak.
Probeer om net twee pare skoene saam te vat. Een vir gemak wat jy ook kan dra wanneer jy vlieg en een wat mooi sal lyk vir ‘n aandjie uit. Indien jy daarvan hou om te reis soos ek dit doen, gaan jy baie loop en dus is gemaklike stapskoene baie belangrik.
‘n Gewone denim is een van die beste en gemaklikste kledingstukke wat jy kan inpak op ‘n toer. Dit het egter soms ‘n effense gewig. Dra dus enige swaar items verkieslik aan jou persoon wanneer jy vlieg. Dit help om jou tas ligter te hou. Dit geld ook vir ‘n baadjie indien jy een moet saamvat. Gooi dit sommer oor jou arm wanneer jy in die vliegtuig instap en bêre dit in die pakruimte bo die sitplekke.